DECIZIE A COMISIEI
din 25 aprilie 2008
de modificare a anexei XI la Directiva 2003/85/CE a Consiliului privind lista laboratoarelor autorizate să manipuleze virusul viu al febrei aftoase
[notificată cu numărul C(2008) 1577]
(Text cu relevanță pentru SEE)
(2008/339/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2003/85/CE a Consiliului din 29 septembrie 2003 privind măsurile comunitare de combatere a febrei aftoase, de abrogare a Directivei 85/511/CEE și a Deciziilor 89/531/CEE și 91/665/CEE și de modificare a Directivei 92/46/CEE (1), în special articolul 67 alineatul (2),
întrucât:
(1)
Directiva 2003/85/CE stabilește măsurile minime de combatere care trebuie aplicate în cazul apariției unui focar de febră aftoasă și anumite măsuri preventive destinate unei mai bune conștientizări și pregătiri a autorităților competente și a comunității agricole cu privire la aceste boli.
(2)
Măsurile preventive prevăzute în Directiva 2003/85/CE includ dispoziția conform căreia statele membre trebuie să se asigure că manipularea virusului viu al febrei aftoase pentru cercetare, diagnostic sau fabricare este efectuată numai în laboratoare autorizate, specificate în lista din anexa IX la directiva menționată.
(3)
Partea A a anexei XI la Directiva 2003/85/CE cuprinde lista laboratoarelor naționale autorizate să manipuleze virusul viu al febrei aftoase în scop de cercetare și diagnostic.
(4)
Danemarca a informat oficial Comisia în privința schimbărilor legate de administrarea laboratorului său național de referință pentru febra aftoasă.
(5)
Letonia și Slovenia au informat oficial Comisia că laboratoarele lor naționale de referință respective nu mai sunt considerate ca fiind corespunzătoare din punctul de vedere al normelor de securitate prevăzute la articolul 65 litera (d) și, prin urmare, ar trebui eliminate din lista din partea A a anexei XI la Directiva 2003/85/CE.
(6)
Țările de Jos au informat oficial Comisia în privința schimbărilor legate de administrarea laboratorului lor național de referință pentru febra aftoasă.
(7)
Din motive de siguranță, este important să se actualizeze lista laboratoarelor autorizate să manipuleze virusul viu al febrei aftoase prevăzută de Directiva 2003/85/CE.
(8)
În consecință, este necesar să se înlocuiască lista laboratoarelor autorizate să manipuleze virusul viu al febrei aftoase, care figurează în partea A din anexa XI la Directiva 2003/85/CE, cu lista care figurează în anexa la prezenta decizie.
(9)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
În anexa XI la Directiva 2003/85/CE, partea A se înlocuiește cu textul anexei la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 25 aprilie 2008.